車仔3人爭射12碼 「贏家」彭馬咁回應
2024年04月16日 12:01
東網電視
更多新聞短片
尼高拉斯積遜(左二)、高爾彭馬(右二)、馬度基(右)爭射12碼。(Getty Images)
車路士喺英超主場以6比0大勝愛華頓,盡顯霸氣,但下半場發生一幕內訌,當時車仔獲得12碼,理應由首席創子手高爾彭馬主射,但馬度基拎住波,拒絕交出,干拿加歷查幫手調解,拎番個波畀高爾彭馬操刀,點知尼高拉斯積遜衝前想搶波,高爾彭馬推開對方,並成功射入。賽後彭馬透露,大家已經傾過有關問題,並一笑泯恩仇。
3人當時爭射12碼,氣氛緊張,高爾彭馬接受傳媒訪問時話:「當時領先4比0,其他人想主射,我絕對可以理解,但我身為主射第一人選,當然要由我負責,其實我哋並冇發生爭吵,事後傾番仲開懷大笑。」
車路士領隊普捷天奴力撐高爾彭馬:「我好嬲,絕對唔可以再發生搶射12碼事件,今次係最後1次,如果有人再犯,唔使再旨意上陣,我已經同所有人講得好清楚,高爾彭馬係首席創子手。」高爾彭馬今季英超9次主射12碼全中,當然深受普帥信任。
此外,高爾彭馬正在同曼城前鋒艾寧夏蘭特爭奪神射手殊榮,兩人今季英超同樣已有20球進帳,其他車仔球員實在冇理由同佢爭射12碼。